龔叔虎秋實堂
作者：杜範
朝代：宋

paragraphs: 人心分內外，學道謹趨捨。
巧令世所賢，木訥人謂野。
至聖垂大訓，夫豈欺我者。
陽和發天葩，爛其映春斝。
一朝隨狂風，殆不如土苴。
秋至萬寶成，結束槁葉下。
一一抱天根，真理不容假。
持以薦豆籩，潔誠神所嘏。
孔門德行科，卓爾先游夏。
漢世躬行人，未肯遜班馬。
照影空自妍，心事形面赭。
美璞藏至用，不琢存大雅。
詩篇匪君重，閉戶自汛灑。
余言亦已多，尚口不如啞。